《秋格庵迁酉阳刺史赴都余时南归分道志别》
清代·朱一蜚

秋水平堤疏雨歇，风吹杨柳骊歌发。同作西秦辗转身，君向长安我还越。

鞭丝帽影结队行，方舟并渡灞桥平。渔镫夜泊新丰市，戍火朝明太华城。

潼川谷口分携处，听雨听风各异路。代马还嘶塞北烟，越禽自托天南树。

南北翱翔多故人，不胫不羽要路津。致身迟速须有会，莫以外吏伤沈沦。

别语无多各努力，后会悠悠梦相忆。龙潭高处少鸿飞，满楼烟雨空秋色。

作者简介：（1702—1755）浙江嘉善人，字健冲。初以太学生赴陕西军前效用，累官湖北布政使，所至皆有绩。被议落职，主潞安府起文书院。